text: রামোসের বিরুদ্ধে মামলা মিশরীয় আইনজীবীর - Ajker Comilla
  রামোসের বিরুদ্ধে মামলা মিশরীয় আইনজীবীর
  চ্যাম্পিয়ন্স লিগের ফাইনাল শেষ হয়েছে। কিন্তু তার রেশ এখনো কাটেনি। বিশেষ ফাইনাল ম্যাচে লিভারপুল ফরোয়ার্ড মোহাম্মদ সালাহর কাঁধে চোট পেয়ে মাঠ ছেড়ে যাওয়া ঘটনাটি নিয়েই আলোচনা হচ্ছে। এই ঘটনায় অনেকেই রিয়াল মাদ্রিদের অধিনায়ক সার্জিও রামোসকে দায়ী করছেন। কারণ, রামোসের সঙ্গে বল দখলের লড়াই করার সময়ই মোহাম্মদ সালাহর ইনজুরির ঘটনাটি ঘটে।
  আর কদিন পরই শুরু রাশিয়া বিশ্বকাপ। এখন এই বিশ্বকাপে মিশরের হয়ে মোহাম্মদ সালাহ খেলতে পারবেন কিনা তা নিয়ে সংশয় রয়েছে। তারপরও মোহাম্মদ সালাহ আত্মবিশ্বাসী যে তিনি বিশ্বকাপে খেলতে পারবেন। সামনে বিশ্বকাপ বলেই হয়তো সালাহর ইনজুরির বিষয়টি এভাবে সামনে আসছে।
  মোহাম্মদ সালাহর ইনজুরির ঘটনায় সার্জিও রামোসের বিরুদ্ধে মামলা করেছেন মিশরের আইনজীবী বাসেম ওয়াহবা। মিশরের টেলিভিশন চ্যানেল সাদ-এল বালাদের একটি অনুষ্ঠানে বাসেম ওয়াহবা বলেছেন, 'রামোস ইচ্ছা করেই মো সালাহকে আঘাত করেছে। এমন কর্মের জন্য তার শাস্তি পাওয়া উচিৎ। আমি ফিফায় একটি মামলা ও অফিযোগ দায়ের করেছি।'
  তিনি আরও বলেন, 'আমি ক্ষতিপূরণ চাইব। এটি এক বিলিয়ন ইউরোর বেশি হতে পারে। রামোস সালাহকে শারীরিকভাবে আঘাত করেছে ও মিশরের মানুষকে মানসিকভাবে ক্ষতিগ্রস্ত করেছে।'
  তিনি বলেন, 'ফিফা ওয়েবসাইট আমাকে নিশ্চিত করেছে যে প্রতিবেদনটি গ্রহণ করা হয়েছে এবং এই ঘটনার তদন্ত করা হবে। এই খেলোয়াড় যদি দোষী প্রমাণিত হন তাহলে তাকে এবং তার ক্লাবকে ক্ষতিপূরণ দিতে বাধ্য করা হবে।'